**ELŐTERJESZTÉS**

**Szombathely Megyei Jogú Város Közgyűlésének 2020. október 29-i ülésére**

**Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**I./ FALCO KC Szombathely Kft. 2020/2021. évi üzleti terve**

A FALCO KC Szombathely Kft – a Közgyűlés 156/2018.(VI.25.) Kgy. sz. határozata alapján – 2018. július 1. napjától eltérő üzleti év alkalmazását vezette be, amely szerint az üzleti év a számvitelről szóló 2000. évi C. törvény 11. §-ban meghatározottak alapján a naptári évtől eltérően július 1-től június 30-ig terjedő időszak. Ez alapján jelen előterjesztés a 2020. július 1.- 2021. június 30. napja közötti üzleti év üzleti tervének elfogadására vonatkozik. A társaság üzleti terve az előterjesztés 1. sz. melléklete.

A 2019/2020-as bajnoki évben a felnőtt csapat az I. osztályú kosárlabda bajnokságban az első fordulótól kezdve a záró 21. fordulóig az első helyen állt. A koronavírus járvány miatt az MKOSZ 2020. március 17-én úgy döntött, hogy a 2019/2020-as bajnokságot befejezettnek nyilvánította. Bajnokot nem hirdettek és kieső sem lett. A Bajnokok Ligájában két selejtezőkörön a román Nagyvárad és a lett Venstpils legyőzésével a csoportkörbe jutott a csapat. A csoportkörben 6 győzelemmel és 8 vereséggel az 5. helyen végzett a csapat.

Ahhoz, hogy a férfi kosárlabda csapat jelenlegi működési feltételei tovább javuljanak a későbbi évek során, a következő feltételekre lenne szükség:

* Az Arena Savariában kulturált körülmények között akár 3070 néző is látogathatja a mérkőzéseket. Egy minőségi csapattal jelentősen növelhető a hazai mérkőzések bevétele, még az emelkedő kiadási költségek mellett is.
* A jelenlegi névadó szponzor mellé még egy névadó főszponzorra, vagy több kiemelt támogatóra lenne szükség. Az új sportcsarnok által biztosított lehetőségek és körülmények kiemelt marketing munkával a szponzorok számának bővülését eredményezhetik.
* A televíziós jogok, jogdíjak szövetségi szinten kerültek eladásra, ami jelenleg a bevételi oldal 5 %-át teszi ki.

A sportszervezet a most folyó bajnokságra három célt tűzött ki maga elé. Az Aréna Savaria nézőkkel való megtöltése hazai bajnoki és nemzetközi kupamérkőzések alkalmával és a nagyon fiatal átlagéletkorú csapat kialakításával az első négy közé jutást fogalmazta meg a bajnokságban, a kupát pedig szeretnék az élen zárni.

A bajnoki szezonra szóló reklámszerződések megkötésre kerültek. A KG Invest 2008 Kft-vel szezon végéig megkötésre került a szponzori szerződés. A Szerencsejáték Zrt-vel megkötés előtt áll egy kiemelt szponzori szerződés aláírása, ahol szeretné elérni a Kft., hogy az idő előtt bezárt bajnokság 18 nemzetközi mérkőzését az új szerződésben elismerjék. Tárgyalásokat folytatnak továbbá egy Szombathelyre települt új céggel is, ami jelentősen javíthatja a reklámbevételeket.

A tavalyi bérleteseknek a korán befejeződött szezon miatt az idei szezonra 20%-os kedvezményes bérletvásárlást biztosít a Kft.

A TAO pályázaton a 2020/2021-es bajnoki szezonra beadott sportfejlesztési programot utánpótlásképzésre, nevelésre, fejlesztésre az MKOSZ elfogadta. Az elnyert támogatási összegre a társasági adóval történő feltöltés csak 30 %-ban történt meg, mert az MKOSZ éves kerete 2020. augusztusában elfogyott.

A társaság a 2020/2021-es üzleti évben 429.720 eFt bevétellel számol, amelyből 193.720 eFt árbevétel (ebből 143.520 eFt reklámbevétel, 50.200 eFt bérlet és jegybevétel), 266.000 eFt önkormányzati támogatás, 70.000 eFt TAO sporttámogatás. A 2019/2020-as üzleti évben a Kft. üzleti tervében 219.812 eFt összegű önkormányzati támogatás szerepelt.

Az önkormányzat 2020. évi költségvetési rendeletében a FALCO Kft. támogatására 205 millió Ft összegű támogatás szerepel, amely összeg már teljes egészében kifizetésre került, ebből 2020. 01.01-06.30. közötti időszakban 164 millió Ft (amely így a 2019/2020-as üzleti évet érintette), a fennmaradó 41 millió Ft pedig a 2020/2021-es üzleti évben jelentkező támogatás. Az üzleti tervben szereplő, a 2020.07.01.-12.31. közötti időszakra számított 116 millió Ft-os önkormányzati támogatásból így még 75 millió Ft hiányzik, ez jelenleg a költségvetésben nem áll rendelkezésre, annak biztosítására a költségvetési rendelet soron következő módosítása során kerülhet sor. 2021. 01.01.-06.30. közötti időszakra a Kft. 150 millió Ft összegű önkormányzati támogatással számol.

Kiadási oldalon 528.234 eFt összeget tervez a Kft., így a terv szerint az adózott eredmény 1.486 eFt lesz.

A költségvetés több bizonytalansági tényezőt rejt magában, amelyek a következők: a Bajnokok Ligájában történő szereplés során többletköltséget okozhatnak a légi járatok csökkenése miatt megemelkedett repülőjegy árak, a bizonytalan devizaárfolyam. A bajnokság befejezése a kialakult helyzet miatt bizonytalan. A csapat játékereje a négy közé jutásra alkalmas, ami a prémium miatt szintén költségnövekedést eredményez.

A társaság felügyelőbizottságának határozata az ülésen kerül ismertetésre.

**II./ Javaslat a VASIVÍZ ZRt.-vel kapcsolatos döntések meghozatalára**

Víziközmű vagyonértékelés

Tájékoztatom a Tisztelt Közgyűlést, hogy a víziközmű-szolgáltatásról szóló 2011. évi CCIX. törvény (Vksztv.) 12. § (2) bekezdése szerinti vagyonértékelés elkészítésére vonatkozóan többszöri egyeztetés zajlott le az Önkormányzat és a VASIVÍZ ZRt. között. A társaság vállalta, hogy mint a V001 ás S001 víziközmű rendszerek üzemeltetője, előkészíti és lefolytatja a közbeszerzési eljárást. Ehhez szükség van az érintett településekkel az költségek közös viselésének módjáról történő megállapodás megkötésére. A költségek fedezetéül a víziközmű használati díj tud szolgálni, amiről a 285/2019. (VI.18.) Kgy. sz. határozatban már döntött a Közgyűlés.

Szolgalmi jog bejegyezése

A 2011. évi CCIX. törvény 80. § (1) bekezdése szerinti 2020. december 31-i határidőt követően az idegen ingatlanokon lévő 10 évnél régebbi víz és szennyvízvezetékek ez ideig be nem jegyzett víz és szennyvízvezetési szolgalmi jogának földhivatali ingatlan-nyilvántartási bejegyeztetésére az érintett ingatlanok tulajdonosainak hozzájárulása és kártalanítása nélkül már nem lesz lehetőség. A VASIVÍZ ZRt. korábban tájékoztatásul megküldte azon földrészletek listáját, melyeken a nyilvántartásban 10 évnél régebben megépült és üzembe helyezett vízi-közművezetékek találhatók. A társaság megvizsgálta, hogy ezen ingatlanok közül melyeken indokolt és szükséges a szolgalmi jog bejegyzése. A ZRt. vállalta, hogy az Önkormányzat megrendelése esetén ezen ingatlanokra vonatkozóan elkészíti a szükséges változási vázrajzokat, valamint lefolytatja a bejegyzési eljárást.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2020. október 22.**

 **/: Dr. Nemény András :/**

**I.**

**Határozati javaslat**

**…../2020. (X. 29.) Kgy. számú határozat**

A Közgyűlés a FALCO KC Szombathely Kft. 2020/2021. évi üzleti tervét 266.000 eFt önkormányzati támogatással, 1.486 eFt tervezett adózott eredménnyel elfogadja.

A Közgyűlés felkéri a polgármestert, hogy a 2020. 07.01-12.31. közötti időszakra vonatkozó 75 millió Ft többlettámogatás biztosításáról a költségvetés soron következő módosítása során gondoskodjon.

**Felelős:** Dr. Nemény András polgármester

 Dr. Horváth Attila alpolgármester

 Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Stéger Gábor, a Közgazdasági és Adó Osztály vezetője

Gráczer György, a Kft. ügyvezetője)

**Határidő**: azonnal

**II.**

**Határozati javaslat**

**…../2020. (X. 29.) Kgy. számú határozat**

A Közgyűlés felhatalmazza a polgármestert, hogy a V001 Szombathely-Kőszeg ivóvízellátási rendszeren, valamint az S001 Szombathely-Kőszeg szennyvízelvezetési és tisztítási rendszeren történő, a víziközmű-szolgáltatásról szóló 2011. évi CCIX. törvény 12. § (2) bekezdése szerinti vagyonértékelés VASIVÍZ ZRt., mint üzemeltető általi elkészítése során felmerülő költségek viselésének módjára vonatkozó, az érintett településekkel kötendő megállapodást aláírja. A vagyonértékelés elkészíttetésének költségét a víziközmű- és szennyvízközmű használati díj fedezi.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Krenner Róbert, a VASIVÍZ ZRt. vezérigazgatója)

**Határidő**: azonnal

**III.**

**Határozati javaslat**

**…../2020. (X. 29.) Kgy. számú határozat**

A Közgyűlés felhatalmazza a polgármestert, hogy a víziközmű-szolgáltatásról szóló 2011. évi CCIX. törvény 80. § (1) bekezdése szerinti szolgalmi jogok bejegyzéséhez szükséges munkák elvégzését, valamint a szolgalmi jogok bejegyzésének lebonyolítását a VASIVÍZ ZRt.-től megrendelje.

**Felelős:** Dr. Nemény András polgármester

 Dr. Horváth Attila alpolgármester

 Horváth Soma alpolgármester

 Dr. Károlyi Ákos jegyző

(A végrehajtásért:

Nagyné dr. Gats Andrea, a Jogi és Képviselői Osztály vezetője

Krenner Róbert, a VASIVÍZ ZRt. vezérigazgatója)

**Határidő**: azonnal